David Thake li kkritika mhux darba lil Delia u Ivan Bartolo li kien ressaq mozzjoni ta' sfiduċja fih jispiċċaw fil-Grupp Parlamentari David Thake, eks xandar tal-PN u wieħed mill-akbar kritiċi ta' Adrian Delia se jkun qed jispiċċa fil-Grupp Parlamentari tal-istess Kap li kien qal illi rriżenja minħabba fih. F'wieħed minn sensiela ta' messaġġi li kien qed jgħaddi  l-eks xandar u Viċi Sindku ta' San Pawl il-Baħar, għamel referenza għal stqarrija ta' Delia illi min mhux warajh għandu jitlaq mill-partit.  Qal li meta wieħed jieħu f'kunsiderazzjoni s-sondaġġi, dawn juru li l-PN għadu bi żvantaġġ ta' 64,000 vot . "Forsi huwa l-kap li m'għandux jibqa' fil-partit," kien saħaq Thake. Waqt intervista ma' The Times, Thake kien qal li Delia ma jirrapreżentax il-prinċipji tal-Partit Nazzjonalista. Thake kien elett wara li hu u Graziella Galea ġabu l-istess numru ta' voti eżatt  - 1,877. Ladarba sar l-għadd mill-ġdid u reġa ġie pari r-riżultat kien elett l-aktar kandidat li kiseb voti fl-ewwel għadd, jiġifieri Thake. Wara li kienet elimata Graziella Galea,  il-vot tiegħu tela' għal 3,646 vot. U jiġi elett Ivan Bartolo wkoll Intant fid-disa' distrett l-istorja kienet inqas ikkumplikata b'Ivan Bartolo li kiseb 2,206 voti u kien elett minflok Marthese Portelli. Bartolo kien wieħed minn dawk li resqu petizzjoni biex jittieħed vot ta' fiduċja f'Adrian Delia, vot li kien rebaħ il-Kap tal-PN. Fid-disa’ distrett tefgħu isimhom ukoll, Abela Wadge Alan, Attard Previ Graziella, Borg Knight Roselyn, Buttigieg Albert, Muscat Noel u Selvaggi Charles. Attard Previ u Borg Knight huwa l-kandidati l-aktar viċin Delia. Għall-elezzjoni każwali fit-12-il distrett tefgħu isimhom ukoll Abela Sam Aquilina Simone u Torpiano Edward. Fl-ewwel kummenti tagħhom, kemm Bartolo kif ukoll Thake qalu illi se jkunu qed jaħdmu bħala tim ma' Delia.